PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/ZK/R/2/147	 Bratislava 25. jún  2004

Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe rozkladu podaného podnikateľom Bytové družstvo Humenné, Laborecká 1896/58, 066 01 Humenné

mení

podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov rozhodnutie Protimonopolného úradu Slovenskej republiky, odboru zneužívania dominantného postavenia č. 2004/ZK/2/1/073 zo dňa 07.04.2004 takto:

Výroková časť rozhodnutia znie:

	Podľa § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov sa konanie vo veci zneužívania dominantného postavenia podnikateľom Východoslovenské vodárne a kanalizácie, štátny podnik, Košice, Komenského 50, 042 48 Košice zastavuje, pretože dôvod konania nebol daný.

Odôvodnenie:

	Protimonopolný úrad Slovenskej republiky, odbor zneužívania dominantného postavenia (ďalej len „úrad“) vydal v správnom konaní začatom na návrh podnikateľa Bytové družstvo Humenné, Laborecká 1896/58, 066 01 Humenné (ďalej len „BD Humenné“) dňa 07.04.2004 rozhodnutie č. 2004/ZK/2/10073, ktorým rozhodol tak, že na základe § 32 ods. 2 písm. g) v spojení s § 8 ods. 2 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z.  (ďalej len „zákon č. 136/2001 Z.z.“) správne konanie zastavuje, nakoľko v konaní nepreukázal, že účastník konania porušil ustanovenie tohto zákona. 

Dňa 19.04.2004 bol úradu v zákonom stanovenej lehote doručený rozklad podnikateľa BD Humenné (list č. 2157/2004), v ktorom namietal nasledovné skutočnosti:

1.   „Podľa nášho názoru bolo treba v prvom rade vyriešiť otázku pôsobnosti jednotlivých orgánov štátnej správy a pokračovať v správnom konaní, nakoľko sú tu dôkazy a vykonanou kontrolou NKÚ SR za obdobie r. 1999 – 2001 vyšli najavo ďalšie skutočnosti, preukazujúce opodstatnenosť nášho podania.“

2.	„Rozhodnutie  sa opiera o ust. § 32 ods. 2 písm. g) zák. č. 136/2001 Z.z., podľa ktorého úrad zastaví rozhodnutie, ak v konaní nepreukázal, že účastník porušil ustanovenia tohto zákona, avšak úrad nevykonal žiadne dôkazy, na základe ktorých mohol preukázať porušenie zákona. Tá skutočnosť, že Úrad pre reguláciu sieťových odvetví odmietol vec preveriť z dôvodu, že nepatrí do jeho pôsobnosti, nemôže byť dôkazom, že účastník konania neporušil ustanovenia zák. č. 136/2001 Z.z..“

	Rada Protimonopolného úradu Slovenskej republiky (ďalej len „Rada úradu“) preskúmala rozkladom napadnuté rozhodnutie, ako aj konanie, ktoré mu predchádzalo v celom rozsahu tak, ako to vyplýva z § 59 ods. 1 zákona č. 71/1967 Zb. o správnom konaní (správny poriadok) a dospela k nasledujúcim záverom.

Aplikácia právnych predpisov

	Správne konanie vo veci možného zneužívania dominantného postavenia podnikateľom Východoslovenské vodárne a kanalizácie, štátny podnik, Košice, Komenského 50, 042 48 Košice (ďalej len „VvaK š.p. Košice“), bolo začaté na základe podania podnikateľa BD Humenné dňa 02.11.2001 podľa zákona č. 136/2001 Z.z.

	V priebehu konania o rozklade došlo s účinnosťou od 01.05.2004 k zmene právnej úpravy zákonom č. 204/2004 Z.z., ktorým sa mení a dopĺňa zákon č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. a o zmene a doplnení niektorých zákonov (ďalej len „novela“).

	Podľa § 44a ods. 1 zákona č. 136/2001 Z.z. v znení predmetnej novely (ďalej len „novelizovaný zákon č. 136/2001 Z.z.“)  právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii sa spravujú ustanoveniami tohto zákona, ich vznik sa posudzuje podľa doterajších predpisov.

Podľa § 44a ods. 2 novelizovaného zákona č. 136/2001 Z.z. konania na úrade začaté pred dňom nadobudnutia účinnosti tohto zákona sa dokončia podľa ustanovení tohto zákona, ak nie je ustanovené inak. 

	V zmysle týchto ustanovení Rada úradu postupovala s účinnosťou od 01.05.2004 podľa príslušných ustanovení novelizovaného zákona č. 136/2001 Z.z..
	
 	S účinnosťou od 01.05.2004 došlo v súlade s uvedeným k zmene právnej úpravy vymedzujúcej okruh účastníkov konania. Podľa § 25 ods. 3 písm. b) novelizovaného zákona č. 136/2001 Z.z. účastníkom konania v prípade zneužívania dominantného postavenia je len podnikateľ, ktorého činnosť alebo konanie je možným zneužívaním dominantného postavenia. Na základe uvedeného ustanovenia, v spojení s § 44a ods. 2 novelizovaného zákona č. 136/2001 Z.z., Rada úradu konštatuje, že v tomto prípade stratil podnikateľ BD Humenné s účinnosťou od 01.05.2004 postavenie účastníka predmetného konania. Rada úradu však brala do úvahy všetky úkony, vyjadrenia a námietky, ktoré predmetný podnikateľ vykonal do 01.05.2004.

Posúdenie prípadu

Rada úradu sa nestotožňuje s postupom a záverom prvostupňového orgánu. Rada úradu zastáva názor, že úrad nemá kompetenciu preskúmavať primeranosť úpravy cien pitnej a odkanalizovanej vody podnikateľom VVaK š.p. Košice, nakoľko uvedená kompetencia patrí do pôsobnosti cenového regulátora.  Prvostupňový orgán mal teda podľa názoru Rady úradu dané konanie zastaviť z dôvodu nedostatku kompetencie úradu, čo zakladá dôvod zastavenia konania podľa § 32 ods. 2 písm. c) zákona č. 136/2001 Z.z., t.j. že dôvod konania nebol daný.

Cenovým regulátorom bolo pre danú oblasť v zmysle zákona č. 18/1996 Z.z. o cenách Ministerstvo financií Slovenskej republiky a s účinnosťou od 01.11.2002 je ním v súlade so zákonom č. 276/2001 Z.z. o regulácii v sieťových odvetviach a o zmene a doplnení niektorých zákonov v znení neskorších predpisov Úrad pre reguláciu sieťových odvetví, pričom na oba orgány sa úrad so žiadosťou o vykonanie cenovej kontroly predmetného podnikateľa obrátil. Úrad nie je oprávnený prinútiť kompetentný orgán v danej veci konať, ani riešiť kompetenčný spor.

	Navyše Rada úradu zistila, že s účinnosťou ku dňu 30.04.2003 došlo k výmazu z obchodného registra podnikateľa VvaK š.p. Košice, čím podnikateľ VvaK š.p. Košice zanikol. Prvostupňový orgán pokračoval v predmetnom správnom konaní s podnikateľom Východoslovenská vodárenská spoločnosť, a.s., (ďalej len „VVS a.s.“), ktorého označil ako právneho nástupcu podnikateľa VvaK š.p. Košice a teda ako účastníka predmetného správneho konania.

Rada úradu sa nestotožňuje s uvedeným postupom prvostupňového orgánu. Výmazom podnikateľa z obchodného registra dochádza k jeho zániku, dňom výmazu prestáva existovať a nemožno rozhodovať o právach a povinnostiach neexistujúceho subjektu (v tomto prípade podnikateľa VVaK, š.p., Košice). 
Takisto však nemožno rozhodovať o tom, či určitý podnikateľ porušil alebo neporušil zákon v čase, keď ešte neexistoval, teda nemohol protiprávne konať, ani niesť zodpovednosť za takéto konanie. Podnikateľ Východoslovenská vodárenská spoločnosť, a.s. bol podľa údajov uvedených v obchodnom registri založený zakladateľskou listinou vo forme notárskej zápisnice a zapísaný v obchodnom registri ku dňu 01.05.2003. Právnu subjektivitu teda nadobudol dňom zápisu do obchodného registra. Až od tohto dňa možno skúmať jeho prípadné protiprávne konanie. 

K ďalšej námietke podnikateľa BD Humenné uvedenej v rozklade Rada úradu uvádza, že smerovali k dôvodu zastavenia konania prvostupňovým orgánom, s čím sa Rada úradu vysporiadala v predchádzajúcom texte tohto rozhodnutia.

	Na základe uvedených skutočností Rada úradu na svojom zasadaní dňa 25.06.2004 rozhodla tak, ako je uvedené vo výrokovej časti tohto rozhodnutia.

Poučenie:

Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať. Proti tomuto rozhodnutiu možno podať žalobu podľa § 247 Občianskeho súdneho poriadku na Najvyšší súd Slovenskej republiky do dvoch mesiacov od jeho doručenia.    

						         Danica Paroulková
					predsedníčka Rady Protimonopolného úradu SR

Rozhodnutie sa doručí:

1. Východoslovenská vodárenská spoločnosť, a.s., Komenského 50, 042 48 Košice
3. Protimonopolný úrad Slovenskej republiky, odbor zneužívania dominantného postavenia

PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/ZK/2/1/073	Bratislava, 07.04.2004

             Protimonopolný úrad Slovenskej republiky, odbor zneužívania dominantného postavenia, v správnom konaní začatom na podnet Bytového družstva Humenné, Laborecká  58, 066 37 Humenné  dňa 02.11.2001,  voči spoločnosti Východoslovenská vodárenská spoločnosť a. s., Komenského 50, 042 48 Košice, ktorá je právnym nástupcom spoločnosti Východoslovenské vodárne a kanalizácie, štátny podnik, Komenského 50, 042 48 Košice

                                               rozhodol:

na základe § 32 ods.2 písm. g) v spojení s § 8 ods.2 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č.347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení zákona č.465/2002 Z. z. tak, že správne konanie zastavuje, nakoľko  v konaní nepreukázal, že účastník konania porušil ustanovenie tohto zákona. 

Odôvodnenie:

          Protimonopolný úrad Slovenskej republiky, odbor zneužívania dominantného postavenia (ďalej len „úrad“),  začal správne konanie na základe podnetu Bytového družstva Humenné so sídlom Laborecká 58, 066 37 Humenné (ďalej len „BD Humenné“) ktorý bol doručený úradu dňa 02.11.2001. Listom č.4694-1/PMÚ SR/2001 zo dňa 06.11.2001, úrad oznámil BD Humenné začatie správneho konania a listom č.4694-2/PMÚ SR/2001 zo dňa 06.11.2001 úrad oznámil začatie správneho konania spoločnosti Východoslovenská vodárenská spoločnosť a.s. so sídlom Komenského 50, 042 48 Košice, ktorá je právnym nástupcom spoločnosti Východoslovenské vodárne a kanalizácie, štátny podnik so sídlom Komenského 50, 042 48 Košice (ďalej len „VVS a.s. Košice“) a to vo veci možného zneužívania dominantného postavenia na relevantnom trhu podľa § 8 ods.2 písm. a/ zákona č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č.347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení zákona č.465/2002 Z. z.  (ďalej len „zákon“).

          Z    podkladov    a    informácii,     ktoré     boli     úradu     predložené,    ako aj z vlastného šetrenia úradu vyplývajú nasledovné skutočnosti :

          BD   Humenné   podľa    výpisu   z   Obchodného   registra   Okresného   súdu v Prešove, oddiel Dr, vložka č.266/P, je družstvo so základným imaním 200 000 .- Sk. Predmetom činnosti BD Humenné je, okrem iného, obstarávanie služieb spojených so správou bytového a nebytového fondu, prenájom bytových a nebytových priestorov a vykonávanie bytových a občianskych stavieb.

          Podľa uvedeného je BD Humenné podnikateľom podľa § 2 ods. 2 zákona č.513/1991 Zb.  Obchodného zákonníka a v náväznosti na to aj podľa § 3 ods.2 zákona.

          VVS a.s., Košice je podľa výpisu z Obchodného registra Okresného súdu Košice I, oddiel Sa, vložka č. 1243/V, spoločnosť s predmetom činnosti  okrem iného, výroba a dodávka vody verejnými vodovodmi pre obyvateľstvo, priemysel a poľnohospodárstvo, kontrola hospodárenia s vodou a odvádzaných odpadových vôd z miest, sídlisk a obcí a ochrana zdrojov pitnej vody. 

          Podľa uvedeného sú VVS a.s.,  Košice podnikateľom podľa § 2 ods. 2 zákona č. 513/1991 Zb.  Obchodného zákonníka a v náväznosti na to aj podľa § 3 ods.2 zákona.

          Na základe analýzy a zhodnotenia možnosti dodávok pitnej a odkanalizovanej vody  z hľadiska rozsahu poskytnutých služieb, ceny a kvality, úrad vymedzil tovarový relevantný trh ako trh  dodávky pitnej vody  a  odber odkanalizovanej vody.  

          Úrad     definoval     priestorový     relevantný     trh     ako    trh,   ktorý sa kryje s územím, na ktorom vykonáva vodohospodársku správu VVS a.s., Košice, odštepný závod Humenné a charakterizoval ho ako lokálny priestorový relevantný trh.

          V zmysle § 5 ods.3 zákona č.18/1996 Z. z. o cenách v znení neskorších predpisov,  ktorou sa vykonáva zákon o cenách sú vodárne a kanalizácie svojimi technologickými, organizačnými  a ekonomickými vzťahmi v nesúťažnom prostredí charakterizované ako prirodzený monopol.      

          Listom   č.4694-3/PMÚ SR/2001 zo dňa 20.11.2001 sa úrad v zmysle § 40 ods. 1 zákona č.71/1967 Zb. o správnom konaní v znení neskorších predpisov, obrátil   na   Ministerstvo financií Slovenskej republiky, ako na orgán príslušný podľa § 20 zákona č.18/1996 Z. z. o cenách, so žiadosťou o vykonanie cenovej kontroly a uskutočnenie   správneho   konania vo veci možného porušenia cenových predpisov v zmysle zákona č.18/1996 Z. z. o cenách v znení neskorších predpisov a o vyjadrenie, či požadovaná úprava cien pitnej vody a vody odkanalizovanej   spoločnosťou     VVS a.s.,   Košice   je   z hľadiska § 12 ods.2 zákona č.18/1996 Z. z. o cenách v znení neskorších predpisov, cena primeraná.

         Následne, Správa finančnej kontroly Košice vykonala v spoločnosti VVS a.s., Košice kontrolu dodržiavania cenových predpisov pri tvorbe cien pitnej a odkanalizovanej vody za obdobie rokov 2000 a 2001 voči svojim odberateľom a skonštatovala porušenie cenovej disciplíny. Na základe protokolu o kontrole, dňom 24.06.2002 Správa finančnej kontroly Košice  začala správne konanie voči spoločnosti VVS a.s., Košice.

         Dňa 29.07.2002 úrad obdržal od Správy finančnej kontroly Košice oznámenie o začatí správneho konania v súvislosti s výsledkami cenovej kontroly a týmto dňom úrad konanie vo veci zneužívania dominantného postavenia na relevantnom trhu podľa   §   8   ods.  2   písm.   a/   zákona spoločnosťou VVS a.s., Košice, rozhodnutím č. 2002/PK/2/1/159 zo dňa 30.07.2002 prerušil až do právoplatného ukončenia správneho konania Správou finančnej kontroly Košice.

         Správa finančnej kontroly Košice na základe výsledkov cenovej kontroly vydala dňa 15.07.2002 rozhodnutie a uložilo VVS a.s., Košice pokutu. Voči rozhodnutiu VVS a.s., Košice podala dňa 29.07.2002 odvolanie na Ministerstvo financií Slovenskej republiky. Ministerstvo financií Slovenskej republiky vydalo na základe odvolania VVS a.s.,  Košice dňa 18.11.2002 rozhodnutie, ktorým rozhodnutie Správy finančnej kontroly Košice ruší a vracia na nové prejednanie a rozhodnutie. 

         Na     základe   pokynu   Ministerstva   financií   Slovenskej republiky a v súlade  s   ustanovením   §  18  ods.   2 zákona č.276/2001 Z. z. o regulácii v sieťových odvetviach a o zmene a doplnení niektorých zákonov, postúpila Správa finančnej kontroly Košice, listom č. j. 4/594/03 zo dňa 10.06.2003 Úradu pre reguláciu sieťových odvetví kompletný Protokol o výsledku cenovej kontroly č.731/I/2002, vykonanej v organizácii VVS a.s., Košice na priame vybavenie.             

         Úrad    obdržal dňa 11.12.2003, list Úradu pre reguláciu sieťových    odvetví    č.  2847/2003/05/03    zo    dňa     10.12.2003,     so   stanoviskom k požadovaným informáciam týkajúcich sa výsledkov cenovej kontroly a právoplatného rozhodnutia vo  veci,   v ktorom sa uvádza, že „ Správa finančnej kontroly Košice nepreverila vec v  intenciách  rozhodnutia  Ministerstva  financií  SR  č. 15172/2002-77 ani nezačala v tejto veci v roku 2002 nové konanie“ a „ Z uvedeného vyplýva, že do pôsobnosti Úradu pre reguláciu   sieťových   odvetví   patrí   dokončenie   konania   začatého pred 1. januárom 2003 a v tomto prípade nešlo o začaté konanie.“  

         Následne, úrad zaslal Úradu pre reguláciu sieťových odvetví vyjadrenie úradu, podľa   ktorého   cit.:   „ide   o   pokračovanie pôvodného konania a je potrebné, aby v uvedenej veci ďalej konal Úrad pre reguláciu sieťových odvetví podľa svojich kompetencií“. Na uvedené vyjadrenie odpovedal Úrad pre reguláciu sieťových odvetví listom č.301/2001/07 zo dňa 02.02.2004 a opätovne potvrdil svoje pôvodné vyjadrenie uvedené už v liste zo dňa 10.12.2003, t.j. že v danej veci nebude konať.

         Vzhľadom na hore uvedené skutočnosti, úrad  nemohol vyriešiť predbežnú otázku o primeranej cene, t.j. či požadovaná úprava cien vody pitnej a vody odkanalizovanej spoločnosťou VVS a.s., Košice bola z hľadiska § 12 ods.2 zákona č.18/1996 Z. z. o cenách v znení neskorších prepisov, cena    primeraná,   a   preto   úrad  nemohol   zistiť a   preukázať,   či   došlo k naplneniu skutkovej podstaty podľa ustanovenia § 8 ods.2 písm. a/ zákona, t.j.   k zneužitiu dominantného postavenia na relevantnom trhu spočívajúcom v priamom alebo   nepriamom   vynucovaní neprimeraných obchodných podmienok.

         V súlade s § 33 zákona, úrad vyzval listom č.1450-1/PMÚ SR/2004 zo dňa 11.03.2004 BD Humenné a listom č.1450-2//PMÚ SR/2004 zo dňa 11.03.2004 podnikateľa VVS a. s, Košice, aby sa vyjadrili k podkladu pre rozhodnutie, spôsobu jeho zistenia a prípadne navrhli jeho doplnenie.

       Na uvedenú výzvu odpovedalo BD Humenné listom zn. 626/04 zo dňa 19.03.2004, v ktorom uviedlo nové skutočnosti, ktoré vyplynuli z  výsledkov „Kontroly hospodárenia s finančnými prostriedkami, nakladania s majetkom štátu a plnenia opatrení na základe kontroly vykonanej NKÚ SR vo Východoslovenských vodárňach a kanalizáciach, štátny podnik Košice“.

       Vzhľadom k tomu, že tieto nové skutočnosti neprináležia v rámci šetrenia do kompetencie úradu, boli tieto postúpené na prešetrenie podľa § 20 zákona č.71/1967 Zb. o správnom konaní v znení neskorších predpisov, listom č.1718/PMÚ SR/2004 zo dňa 24.03.2004, Úradu pre reguláciu sieťových odvetví, Bajkalská 27, 820 07 Bratislava 27, ako v danej veci kompetenčne príslušnému orgánu štátnej správy.   

       VVS a.s., Košice na uvedenú výzvu odpovedali listom č.3248/04/práv zo dňa 02.04.2004,  v ktorom sa stotožnili so závermi úradu.    

       Po zvážení vyššie uvedených skutočností,  úrad rozhodol tak, ako je uvedené vo výrokovej časti tohto rozhodnutia.

Poučenie :

        Podľa ustanovenia § 34 ods.1 zákona č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č.347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č.465/2002 Z. z., proti tomuto rozhodnutiu možno podať rozklad na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods.1 zákona č.71/1967 Zb. o správnom konaní v znení neskorších predpisov, včas podaný rozklad má odkladný účinok. Toto rozhodnutie nie je preskúmateľné súdom.

                                                                          Ing. Ladislav Szabó
                                                                              riaditeľ odboru
                                                            zneužívania dominantného postavenia

Rozhodnutie sa doručuje :

Bytové družstvo Humenné
Laborecká  58
066 37 Humenné

Východoslovenská vodárenská spoločnosť a.s.
Komenského  50
042 48 Košice